钦定古今图书集成/理学汇编/字学典/第149卷 > 《元陶宗仪辍耕录》 > 墨
## 钦定古今图书集成/理学汇编/字学典/第149卷 > 《元陶宗仪辍耕录》 > 墨

“上古无墨，竹挺点漆而书。中古以石磨汁，或云是延
安石液。”至魏晋时始有墨丸，乃漆烟、松煤夹和为之。
所以晋人多用凹心砚者，欲磨墨贮沈耳。自后有螺
子墨，亦墨丸之遗制。唐高丽岁贡松烟墨，用多年老
松烟和麋鹿胶造成。至唐末，墨工奚超与其子廷珪，
自易水渡江，迁居歙州，南唐赐姓李氏，廷珪父子之
墨，始集大成，然亦尚用松烟。廷珪初名廷邽，故世有
奚廷珪墨，又有李廷邽墨。或有作庭珪字者，伪也，墨
亦不精。宋熙丰间，张遇供御墨，用油烟入脑麝金箔，
谓之“龙香剂。”元祐间，潘谷墨，见称于时。自后蜀中蒲
大韶、梁果、徐伯常及雪斋、齐峰、叶茂实、翁彦卿等出，
世不乏墨，惟茂实得法，清黑不凝滞，彦卿莫能及。中
统、至元以来，各有所传，可以仿古。